Predkladacia správa

	Predmetný materiál vypracoval Generálny sekretariát pre zahraničných Slovákov, ktorý začal svoju činnosť od 1. januára 2002 pri Úrade vlády Slovenskej republiky. Uvedený materiál predkladá na základe uznesenia vlády č. 1211 z 19. decembra 2001 podpredseda vlády SR pre legislatívu spolu so splnomocnencom vlády SR pre zahraničných Slovákov. 
 
	Návrh koncepcie dlhodobej činnosti Generálneho sekretariátu pre zahraničných Slovákov vychádza z doterajších vládnych a rezortných materiálov týkajúcich sa problematiky slovenských menšín a komunít v zahraničí, Ústavy Slovenskej republiky, odporúčaní Stálej konferencie Slovenská republika a zahraniční Slováci 1999 a 2000, dlhodobých požiadaviek predstaviteľov krajanských spolkov a organizácií v zahraničí a strategických cieľov Slovenskej republiky vyjadrených v Programovom vyhlásení vlády SR. 
 
	Zohľadňuje budúce potreby a požiadavky vyplývajúce z eurointegračných  procesov a svojím obsahom je porovnateľná so súčasnou európskou praxou tých štátov, ktoré majú svoje národnostné menšiny v zahraničí. 
 
	Súčasťou materiálu sú prílohy doplňujúce informáciu o súčasnom stave slovenských menšín a komunít v zahraničí, ekonomicko-organizačné ukazovatele budúcej činnosti Generálneho sekretariátu pre zahraničných Slovákov a projekt integrácie a inštitucionalizácie slovenských menšín a komunít v zahraničí.